Onnie glo ontvoer, verkragArgieffoto: SAPD/Facebook ŉ Onderwyseres van Limpopo is glo deur ŉ groep mans ontvoer en herhaaldelik verkrag voor hulle haar in ŉ veld gelos het. Kol. Moatshe Ngoepe, woordvoerder van die polisie, het gesê die groep verdagtes het Vrydagaand by die onderwyseres van ŉ hoërskool naby Marken buite Lephalale (Ellisras) se huis ingebreek. Hulle het haar vasgebind en haar in haar motor se kattebak gelaai en weggery. Die polisie is van die voorval in kennis gestel en het onmiddellik na die 28-jarige onderwyseres begin soek. Sy is later in ŉ veld langs die Bakenberg-pad buite Mokopane (Potgietersrus) gevind. Sy is onmiddellik vir behandeling na ŉ hospitaal geneem. Volgens Ngoepe het ŉ voorlopige ondersoek aan die lig gebring dat twee van die verdagtes glo aan die onderwyseres bekend is aangesien sy glo vroeër vir hulle klas gegee het en hulle in dieselfde omgewing woon. Ngoepe het gesê die verdagtes het die vrou om die beurt verkrag voor hulle haar steeds vasgemaak in die veld agtergelaat het en met haar blou Volkswagen Polo op die vlug geslaan het. Die polisie ondersoek sake van huisbraak, ontvoering en verkragting.